На развагі наводзіць адметная назва аднаго пагорка, які знаходзіцца воддаль, крыху паўночней ад гарадзішча. У наш час гэтая назва ўжо знікла з ужытку, але яшчэ ў пачатку ХХ стагоддзя, як сведчыць краязнаўца Пётр Грынкевіч, той пагорак называлі Касцельнай гарой альбо папросту – Касцёлам. Словы Грынкевіча пацвярджае якраз тая схема з нямецкай кнігі. На ёй, непадалёку ад “SchwedenSchanze” (Шведскае ўмацаванне, гарадзішча), значыцца і “Kirche” (Касцёл). Пра іншую назву гарадзішча пытанняў не было. Вядома, што па ўсёй Беларусі іх часта называюць то шведскімі горкамі, то шведскімі магіламі. Магчыма, падобную яго назву выкарыстоўвалі некалі і жыхары Крэва. Мяне ж больш цікавіў тапонім “Касцёл”. Наклаўшы пры дапамозе камп’ютара нямецкую схему на сучасную тапаграфічную карту, я лёгка вызначыў, дзе знаходзіцца той пагорак на мясцовасці. Расшыфраваўшы арыенціры, з якімі звязвае пагорак у сваіх запісах Грынкевіч, высветлілася, што гэта адзін і той жа аб’ект. Але адкуль пайшла яго назва? Да сапраўднага ж касцёла — каля двух з паловай кіламетраў.